text: 1890: Víctor de la Guardia
  Miquel Ferrà i Martorell | 29 novembre 2012
  Víctor de la Guardia era l'empresari que obtenia del Govern Civil la concessió d'un tramvia, dels que aleshores es deien Rippets, mogut per cavalleries, que fes el trajecte de Palma a Portopí i que recorria alguns carrers de Palma i una part de la carretera d'Andratx.
  En aquell temps, aquest transport havia de ser de molta utilitat, ja que comunicaria zones dels afores de Ciutat que s'urbanitzaven ràpidament, com eren els del barri de Santa Catalina i la part residencial del Terreno.
  Els tramvies sortien de la plaça de Santa Eulària i arribaven fins a les Rafaletes, vora l'oratori de Sant Nicolau de Portopí. El cost de les jardineres i una dotzena de cavalls i mules no baixava dels tres mil duros, llavors una fortuna.